ΓΡΑΠΤΗ ΕΡΩΤΗΣΗ E-2942/97 υποβολή: Rolf Linkohr (PSE) προς την Επιτροπή (17 Σεπτεμβρίου 1997)

Θέμα: Ποιότητα των θαλασσίων υδάτων στη νήσο Grand Canaria, στις ακτές του San Augustin έως την Bahia Felix

1. Μπορεί να αναφέρει η Επιτροπή εάν η ποιότητα των θαλασσίων υδάτων έχει επιδεινωθεί σε μεγάλο βαθμό κατά τα τελευταία 25 χρόνια στις ακτές του San Augustin έως την Bahia Felix λόγω της ανεξέλεγκτης διοχέτευσης λυμάτων στην τοποθεσία Nueva Europa που έχουν συσσωρευθεί λόγω του αυξανόμενου τουρισμού στην περιοχή αυτή;

2. Γνωρίζει η Επιτροπή ποιό είναι το επίπεδο τεχνολογικής εξέλιξης των εγκαταστάσεων καθαρισμού λυμάτων στην περιοχή αυτή;

3. Μπορεί να αναφέρει η Επιτροπή το ύψος των ενισχύσεων που έχουν διατεθεί από την ΕΕ κατά τα τελευταία 10 χρόνια στις ακτές αυτές; Για ποιά σχέδια προορίζονταν και τί κατάσταση επικρατεί επί του παρόντος;

4. Μπορεί να αναφερθεί η Επιτροπή στις εκτιμήσεις των ιατρών που απασχολούνται στην περιοχή αυτή σχετικά με τους κινδύνους για την υγεία των λουομένων;

5. Γνωρίζει η Επιτροπή πώς έχει αντιμετωπίσει η ισπανική κυβέρνηση τις διαμαρτυρίες των τοπικών αστυνομικών αρχών και του πληθυσμού σχετικά με το θέμα αυτό;

6. Μπορεί να επιβεβαιώσει η Επιτροπή ότι από το 1972 έχει, σύμφωνα με σχετικές πληροφορίες, επιμηκυνθεί ο αγωγός βύθισης των λυμάτων στη θάλασσα χωρίς να ληφθούν μέτρα για ειδικές εγκαταστάσεις;

7. Μπορεί να αναφέρει η Επιτροπή εάν θεωρεί θεμιτό το γεγονός ότι η ακτή αυτή διακρίθηκε επί επτά φορές από το 1990 έως το 1996 με την «γαλάζια σημαία» σύμφωνα με τα περιβαλλοντικά κριτήρια της ΕΕ;

8. Μπορεί να επιβεβαιώσει η Επιτροπή ότι η προφανής ποιοτική διαφορά των υδάτων στην παράκτια ζώνη της Playa del Ingles και Mespalomas οφείλεται μόνον στην επιμήκυνση του αγωγού αποχέτευσης, και ότι και στις περιοχές αυτές εκχύνονται τα λύματα στη θάλασσα χωρίς να προηγούνται διαδικασίες καθαρισμού;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

1. Η Επιτροπή δεν διαθέτει πληροφορίες οι οποίες συνηγορούν υπέρ της άποψης ότι η ποιότητα του ύδατος κοντά στις ακτές San Agustin έχει υποβαθμιστεί κατά την τελευταία δεκαετία. Αντιθέτως, όλες οι πληροφορίες που έχουν παράσχει οι ισπανικές αρχές αποδεικνύουν ότι τα ύδατα λουομένων ανταποκρίνονται στις ενδεικτικές (αυστηρότερες δηλαδή) τιμές που αναφέρονται στην οδηγία 76/160/ΕΟΚ ((ΕΕ L 31 της 5.2.1976. )).

2. και 6. Σύμφωνα με την οδηγία για την επεξεργασία των αστικών λυμάτων 91/271/ΕΟΚ ((ΕΕ L 135 της 30.5.1991. )), δεν έχουν ακόμη εξαντληθεί οι προβλεπόμενες προθεσμίες για τις υποχρεώσεις σχετικά με τη συλλογή και την επεξεργασία των αστικών λυμάτων. Οι αντίστοιχες προθεσμίες λήγουν στις 31 Δεκεμβρίου 1998, 31 Δεκεμβρίου 2000 και 2005 ανάλογα με το μέγεθος του αστικού κέντρου και την ευαισθησία των υδάτων υποδοχής. Ωστόσο, η Επιτροπή πραγματοποίησε έρευνες από τις οποίες προκύπτει ότι η μονάδα επεξεργασίας του San Bartolomι de Tirajana (ήτοι της κοινότητας στην οποία βρίσκονται οι ακτές San Agustin και Bahia Feliz) χρησιμοποιούν τριτογενή επεξεργασία. Αυτό σημαίνει τουλάχιστον βιολογική επεξεργασία και απολύμανση. Το 90 % του επεξεργασθέντος ύδατος αναχρησιμοποιείται για άρδευση. Το υπόλοιπο 10 % του επεξεργασθέντος ύδατος αποβάλλεται στη θάλασσα με αγωγό μήκους 1250 μέτρων σε βάθος 23 μέτρων και σε απόσταση 2 χιλιομέτρων από την ακτή San Agustin. Το ρεύμα, ο άνεμος και η τεράστια μάζα ύδατος του ωκεανού θεωρείται ότι εν γένει εξασφαλίζουν επαρκή διάλυση αυτού του επεξεργασθέντος ύδατος από αστικά λύματα και των αντιστοίχων ανθεκτικών ρύπων προκειμένου να αποφευχθούν κίνδυνοι για την ανθρώπινη υγεία ή το περιβάλλον. Περίπου σε 2 χρόνια θα αναχρησιμοποιείται το σύνολο του επεξεργασθέντος ύδατος από αστικά λύματα.

3. Η μεταρρύθμιση των κοινοτικών διαρθρωτικών ταμείων, που εφαρμόζεται από το 1989, βασίζεται μεταξύ άλλων στην αρχή του προγραμματισμού σύμφωνα με την οποία η κοινοτική βοήθεια χορηγείται κατά προτεραιότητα με τη συγχρηματοδότηση προγραμμάτων επιχειρησιακού χαρακτήρα. Έκαστο πρόγραμμα συγκεντρώνει σύνολο πολυετών μέτρων τα οποία, κατά περίπτωση περιλαμβάνουν ένα ή περισσότερα έργα. Η διάθεση αντιστοίχων πληροφοριών για τα έργα εξασφαλίζεται από τις αρμόδιες αρχές του κράτους μέλους που εν προκειμένω είναι το Υπουργείο Οικονομίας.

4. και 5. Όχι, διότι δεν εμπίπτει στις κοινοτικές αρμοδιότητες.

7. Σύμφωνα με την απάντηση που εδόθη στην ερώτηση 1, η Επιτροπή δεν διαθέτει στοιχεία που να συνηγορούν υπέρ της άποψης ότι υπήρξαν ανωμαλίες κατά την απονομή της γαλάζιας σημαίας στην ακτή Sab Agustin. Η ακτή Bahia Feliz ουδέποτε υπέβαλε αίτηση για γαλάζια σημαία.

8. Σύμφωνα με την απάντηση που εδόθη στην ερώτηση 1, η Επιτροπή δεν διαθέτει ενδείξεις υπέρ της άποψης ότι υφίστανται προφανείς διαφορές στην ποιότητα του ύδατος μεταξύ των ακτών San Agustin, Bahia Feliz, Playa del Ingles, Playa Maspalomas και των άλλων ακτών στην κοινότητα Ban Bartolomι de Tirajana. Όπως προαναφέρθηκε δεν υπάρχουν πληροφορίες για διοχέτευση στη θάλασσα ανεπεξέργαστων αστικών λυμάτων.